ԵՐԵՎԱՆ, 10 հուլիսի./Նովոստի–Արմենիա/. Հայտնի լրագրող և հեռուստահաղորդավար Վլադիմիր Պոզները մեկնաբանել է «Ռուսթավի 2» վրացական հեռուստաալիքի հաղորդավար Գեորգի Գաբունիայի սկանդալային պահվածքը, ով ուղիղ եթերում հայհոյել է ՌԴ նախագահ Վլադիմիր Պուտինին։
«Ցանկացած երկրում, համենայն դեպս ինձ ծանոթ երկրներում, լրագրողը, ով թույլ է տվել իրեն այնպիսի բան, ինչ արել է պարոն Գաբունիան, կհեռացվեր աշխատանքից և դժվար թե արդեն աշխատանք գտներ նույն մասնագիտությունով», – գրել է Պոզներն իր կայքում։
Նա նշել է, որ յուրաքանչյուր մարդ ունի կարծիք, յուրաքանչյուր մարդ ունի կարծիք ունենալու իրավունք, յուրաքանչյուրն իրավունք ունի արտահայտել իր կարծիքը, սակայն ոչ ոք, հատկապես լրագրողն իրավունք չունի օգտագործել անպարկեշտ արտահայտություններ, վիրավորել ուրիշին։
«Ակնհայտ է, որ Վրաստանում նախընտրական պայքար է, ընթանում է պայքար ձայնի համար, և հավանաբար կա հաշվարկ այն բանի շուրջ, որ ով ավելի հմտորեն կօգտագործի ռուսաֆոբ խաղաքարտը, կհասնի հաղթանակի։ Քաղաքականությունն, իհարկե, կեղտոտ գործ է, սակայն, իմ կարծիքով, կեղտը պետք է սահմաններ ունենա։ Անձամբ ինձ համար պարոն Գաբունիան դադարեց լինել լրագրող, ոչ թե հակառուսական դիրքորոշման համար, ինչի իրավունքն ունի, այլ լրագրողական սկզբունքները խախտելու համար», – ընդգծել է Պոզները։
Նախօրեին հայտնի է դարձել, որ «Ռուսթավի 2» հեռուստաալիքը երկու ամսով հեռացրել է Գաբունիային եթերից, այդ թվում` «Պոստկրիպտում» հեղինակային ծրագրից, որի ժամանակ նա ռուսերենով վիրավորել էր ՌԴ նախագահ Վլադիմիր Պուտինին։ Սակայն հեռուստաալիքը մտադիր չէ աշխատանքից ազատել լրագրողին։–0–
#Պոզներ #Գաբունիա #սկանդալային պահվածք
Պոզներ. երբ մարդը հեռանում է Ազնավուրի նման, կարելի է անգամ նախանձել (ՎԻԴԵՈ)